For første gang nogensinde runder rederiet Fjord Line i år gæst nummer 1 million. Det sker på et år, hvor rederiet oplever massiv fremgang i antallet af gæster. Sammenlignet med sidste år har rederiet de første tre kvartaler oplevet en stigning i antallet af gæster og biler på 32 procent på ruterne mellem Danmark, Norge og Sverige. Fremgangen fordeler sig over alle ruterne, hvilket betydet at Fjord Line igen øger sine markedsandele på ruterne. "Gennem de sidste par år har Fjord Line indsat nye miljøvenlige skibe, fokuseret på at skabe nogle gode oplevelser for vores gæster og bygget et solidt rutenetværk op. Passagertallene viser, at de rejsende nu for alvor har fået øjnene op for Fjord Line", siger Rickard Ternblom, som er koncernchef i Fjord Line AS. Selskabet sejler blandt andet ud af Nordjylland på ruterne Hirtshals - Stavanger, Bergen - Hirtshals og Hirtshals - Kristiansand.

Opsummering:
Rekordmange gæster rejser i år med Fjord Lines færger. For første gang nogensinde runder rederiet en million gæster.